<classify> WAZIRI wa Habari, Utamaduni, Sanaa na Michezo, Dk Harrison Mwakyembe, amesema wanaomshangaa Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi, kwa kutetea uhuru wa habari Tanzania akiwa Umoja wa Mataifa, hawaijui dunia kiuhalisia, bali kwa kusimuliwa tu au kwa kupitia filamu za maigizo za Marekani na Ulaya.Aliyasema hayo jana jijini Da es Salaam wakati akizungumza na viongozi wa Kamati ya Muziki na Sanaa za Maonesho Tanzania Kamusata waliofika ofisi za Bodi ya Filamu na Michezo ya Kuigiza kubadilishana mawazo naye kuhusu maendeleo ya muziki na sanaa nchini.Alisema mahali popote pale duniani hakuna uhuru wa habari usio na mipaka na kuongeza kuwa mipaka hiyo huwekwa kisheria ili kulinda haki na uhuru wa watu wengine na maslahi mapana ya taifa husika kwa mujibu wa katiba na mikataba ya kimataifa ambayo huridhiwa na nchi husika kwa hiari.Dk Mwakyembe alimpongeza Profesa Kabudi kwa kuwasilisha Umoja wa Mataifa hotuba nzuri ya nchi kwa kujiamini na kwa ufasaha mkubwa. Watanzania wengi tumempa kongole Waziri Kabudi.Wachache ati wamemshangaa kwa madai kuwa uhuru wa habari Tanzania una mipaka. Wapi dunia hii hakuna mipaka? Kwenye sinema? Ni kwenye sinema za Ulaya na Marekani tu ndipo huonekana wanahabari wakiingia ofisi za serikali kinyemela na kupiga picha nyaraka za siri au wakiingia kwenye vyumba vya watu na kuwapiga picha wakiwa usingizini na kutafuta taarifa kwa kutumia mbinu za kipolisi. Kama huu ndiyo uhuru wa habari, uhuru wa kufanya unalotaka, kuumbua, kutuhumu, kuhukumu watu bila ushahidi wa kutosha na kupotosha taarifa kwa maslahi finyu ya mhusika, basi uhuru huo ni wa kwenye sinema tu, si uhuru halisia duniani kote, alisema. Dk Mwakyembe alisema ataendelea kuwalinda wanahabari wanaozingatia maadili ya uandishi wa habari, wasioandika habari za uonevu, habari za upande mmoja au habari za uongo na uchochezi. Tutawalinda daima wanahabari wanaohoji na kukosoa kwa lengo la kujenga, wanaojali maslahi mapana ya nchi, wanaotoa taarifa za kweli zinazofichua uozo katika jamii ili serikali izifanyie kazi, alisema.  <topic>: KITAIFA 